**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-134/2023

**1396a**

### I n f o r m á c i a

**výborov Národnej rady Slovenskej republiky o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a o zmene a doplnení niektorých zákonov (tlač 1396)v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady Slovenskej republiky ako gestorský výbor k  návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa **zákon č. 301/2005 Z. z. Trestný poriadok** v znení neskorších predpisov a o zmene a doplnení niektorých zákonov (tlač 1396) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 1981 z 2. februára 2023 pridelila návrh skupiny poslancov Národnej rady Slovenskej republiky na vydanie zákona, ktorým sa mení a  dopĺňa zákon č. 301/2005 Z. z. Trestný poriadok v znení neskorších predpisov a o zmene a  doplnení niektorých zákonov (tlač 1396) na prerokovanie výborom:

**Ústavnoprávnemu výboru** Národnej rady Slovenskej republiky,

**Výboru** Národnej rady Slovenskej republiky **pre zdravotníctvo,**

**Výboru** Národnej rady Slovenskej republiky **pre obranu a bezpečnosť.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov a o zmene a doplnení niektorých zákonov (tlač 1396) prerokovali výbory a odporúčali ho **schváliť:**

**Ústavnoprávny výbor** Národnej rady Slovenskej republiky uznesením č. 708 z 9. marca 2023 a

**Výbor** Národnej rady Slovenskej republiky **pre obranu a bezpečnosť** uznesením č.  227 z 13. marca 2023.

Výbor Národnej rady Slovenskej republiky **pre zdravotníctvo** bol zvolaný na 10. marca 2023. O uvedenom návrhu zákona výbor nerokoval, keďže podľa § 52 ods. 2 zákona č.  350/1996 Z. z. o rokovacom poriadku Národnej rady Slovenskej republiky v znení neskorších predpisov nebol uznášaniaschopný**.**

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto **pozmeňujúce a doplňujúce návrhy:**

1. V názve zákona sa slová „a o zmene a doplnení niektorých zákonov“ nahrádzajú slovami „a  ktorým sa menia a dopĺňajú niektoré zákony“.

Ide o legislatívno-technickú úpravu, ktorou sa upravuje názov zákona, v súlade s legislatívnymi pravidlami tvorby zákonov.

**Ústavnoprávny výbor NR SR**

**Výbor NR SR pre obranu a bezpečnosť**

K čl. II

2. V čl. II 2. bod § 19 ods. 3 sa slová „povinný osobu“ nahrádzajú slovami „povinný zaistenú osobu“.

Ide o legislatívno-technickú úpravu, ktorou sa precizuje navrhovaná terminológia.

**Ústavnoprávny výbor NR SR**

**Výbor NR SR pre obranu a bezpečnosť**

3. V čl. II 3. bod § 19 ods. 4 sa za slovom „osobu“ vypúšťa čiarka a slová „ktorej pobyt na  slobode je pre spoločnosť nebezpečný,“.

Ide o legislatívno-technickú úpravu, ktorou sa vypúšťajú predmetné slová z dôvodu ich nadbytočnosti.

**Ústavnoprávny výbor NR SR**

**Výbor NR SR pre obranu a bezpečnosť**

K čl. III

4. V čl. III 4. bod sa slová „ods. 1 písm. b)“ nahrádzajú slovami „ods. 1 písm. a) a b)“.

Ide o legislatívno-technickú úpravu, ktorou sa do  novelizačného bodu dopĺňa aj § 9 ods. 1 písm.  a), v ktorom sa rovnako na konci nachádza slovo „alebo“.

**Ústavnoprávny výbor NR SR**

**Výbor NR SR pre obranu a bezpečnosť**

V.

Ústavnoprávny výbor Národnej rady Slovenskej republiky ako gestorský výbor k  návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa **zákon č. 301/2005 Z.  z. Trestný poriadok** v znení neskorších predpisov a  o  zmene a doplnení niektorých zákonov (tlač 1396) bol zvolaný na 14. marca 2023.

O návrhu spoločnej správy, vrátane stanoviska gestorského výboru, Ústavnoprávny výbor Národnej rady Slovenskej republiky **nerokoval**, keďže nebol uznášaniaschopný.

Predseda Ústavnoprávneho výboru Národnej rady Slovenskej republiky zároveň určil za spoločnú spravodajkyňu **Petru Hajšelovú,** ktorá predkladá predmetnú informáciu a na  schôdzi Národnej rady Slovenskej republiky bude informovať o výsledku rokovania výboru a bude navrhovať ďalší postup.

Alojz Baránik v. r.

podpredseda Ústavnoprávneho výboru

Národnej rady Slovenskej republiky

Bratislava 14. marca 2023